Griekwastad-vonnis: ‘Hy het nie berou getoon nie’Lees ook: Griekwastad vonnis: ‘Gedra jou soos ‘n man’ Die beskuldigde in die hof saam met sy prokureur tydens ‘n vorige verskyning. Foto: Lani Fouché / Central Media Group Regterpresident Frans Kgomo het die seun tot 20 jaar tronkstraf gevonnis op elk van die drie aanklagte van moord, 12 jaar vir verkragting en vier jaar omdat hy vir die polisie gelieg het. Die vonnisse sal gelyklopend uitgedien word. Die hof het die seun op 27 Maart skuldig bevind aan die moord op Deon Steenkamp (44), ŉ boer van Griekwastad, en sy vrou Christel (43) en hul dogter Marthella (14). Hulle is op 6 April 2012 op hul plaas Naauwhoek doodgeskiet. Kgomo het onder andere Woensdag tydens vonnisoplegging gesê dat die seun nie deur iemand anders gebruik of beïnvloed is om die Steenkamps te vermoor nie. “Ek is tevrede dat hy nie deur enigiemand anders beïnvloed is om die misdade te pleeg nie.” Kgomo sê die seun het valslik ander mense betrek tydens sy verduideliking van die moontlike redes vir wat die aand van die moorde op die Steenkamp-plaas gebeur het. Kgomo het ook gesê dat die seun nie berou getoon het vir sy dade nie.